Рәсим Низамов

**Рәсим Низамов**, Рәсим Мөхәммәт улы Низамов (*Расим Мухаметович Низамов, [[1973 ел]]ның [[1 декабрь|1 декабре]], [[СССР]], [[РСФСР]], [[ТАССР]], [[Саба районы]], [[Төрек-Тәмте]]*) ― эстрада җырчысы (*баритон*), Татарстан Республикасының атказанган һәм халык (2018) артисты.

## Тәрҗемәи хәле
1973 елның 1 декабрендә  Татарстан АССР Саба (1991 елдан Теләче) районы Төрек-Тәмте авылында туган. Әтисе Мөхәммәт ― машина йөртүче, әнисе Венера хисапчы булып эшләгән. Гармунга тартылу әнисе ягы туганнарыннан килә. Дүрт яшендә иске гармунда көйләр чыгара башлаган, яңа хромка сатып алганнар.  Мәктәпкә укырга кергәч, бәйрәмнәрдә гармунда уйнаган, тәнәфесләрдә күмәк бию оештырган. Югары сыйныфларда алты чакрым ераклыктагы Югары Кибәхуҗа урта мәктәбенә йөреп укыган, район конкурсларында җырлар белән катнашкан.

Казан дәүләт педагогика институтының музыка факультетын «музыка укытучысы» белгечлеге буенча тәмамлаган (1996, остазы Татарстанның халык артисты Миңгол Галиев). Студент вакытта ук концертлар белән авылларга чыга башлаган. «Ягымлы яз» (3нче урын), «Татар җыры» (1993, 1995, 1997 ― 1нче дәрәҗә лауреат) конкурсларында катнашкан.

Казан дәүләт консерваториясенә кереп, 4нче курска кадәр укыган. Шул елларда сәхнәдә җырлый, гастрольләргә чыга башлаган. 
 
Теләче районы Мәдәният йорты аккомпаниаторы булып эшләгән (2018). Соңгы вакытта Мамадыш районында атнга бер тапкыр укучыларга вокал дәресләре бирә.

Таһир Якупов исемендәге Ачык Бөтенроссия музыка фестиваленең жюри рәисе (2025).

## Иҗаты
«Каеннар арасында» җыры белән популярлашып киткән (сүзләрен Роберт Миңнуллин, көен Оскар Усманов иҗат иткән). «Союз Продакшн» үзәге «Каеннар арасында» җырына клип төшергән.

Рәсим Низамов җырчы буларак кына түгел, җырлар авторы буларак та билгеле. Ул үзе җырга көйләр һәм текстлар яза, бу аңа тирән шәхси һәм эмоциональ әсәрләр иҗат итәргә мөмкинлек бирә. Аның репертуарында мәхәббәт, Ватан, гаилә һәм тормыш кыйммәтләре турында җырлар бар. Фәнис Яруллин шигырьләренә , Фирзәр Мортазин, Зөфәр Хәйретдинов, Марсель Иванов, Фәрит Хатыйпов белән бик күп җырлары бар.

Репертуарында «Узмый торчы, гомер», «Борылып карама», «Ай-һай, дөнья», «Рамбар юллары», «Авыл карчыклары» (Харрас Әюп сүзләре), «Сандугачлар», «Сөюемне аңларсың», «Шанталы», «Әнкәй сагышы», «Сөю дөньясы», «Сәламеңне алдым», «Вәгъдә бирдем», «Дөнья», «Әнкәй», «Эх, тәгәри тәгәрмәчләр», «Бергә яшәү бәхет», «Язмагандыр инде», «Калмыя», «Чын дус», «Сагыну», «Туган җирем», «Татар егете», «Син дип тибә йөрәгем», «Оныт барлык үпкәләрне», «Сагындым сөйгәнемне» (Халисә Мөдәррисова сүзләре), «Сыерчыклар», «Яратып кавышканнар», «Ялгыз алмагач», «Болытлар агар инде» (Сиринә Зәйнетдинова белән бергә) һ.б. җырлар бар.

Рәсим Низамов фикеренчә, хәзерге вакытта татар эстрадасында һәвәскәрләр һәм профессиональ артистлар арасындагы чикләр югала бара: «Кеше җырлау белән мавыкса да, ул камиллеккә омтылырга, белем алырга һәм вокал дәресләренә йөрергә тиеш».

## Альбомнары
* 2000 ― *Сагындым сөйгәнемне*
* 2006 ― *Узмый торчы, гомер*
* 2009 ― *Яңа таңнар көтә*
* *Болытлар агар инде*
* *Рәсим Низамов* (54 җыр)  Һ.б.

## Бүләкләре, мактаулы исемнәре
* Татарстанның атказанган артисты 
* 2018 ― Татарстанның халык артисты ― *нәтиҗәле иҗади эшчәнлеге һәм музыка сәнгатен үстерүгә керткән зур өлеше өчен*
* 2023 ― «Фидакарь хезмәт өчен» медале ― *күпьеллык нәтиҗәле хезмәте һәм музыка сәнгатен үстерүгә зур өлеш керткәне өчен* 

## Шәхси тормышы
Гаиләле. Хатыны белән бер институтта, бер курста укыганнар. Энҗе Азат кызы Казан дәүләт педагогика институтының музыка факультетын тәмамлаган, Казан шәһәренең 3 нче «Курай» балалар бакчасы мөдире, Татарстанның атказанган укытучысы (2024). Уллары Рүзәл (татар-төрек лицеен, музыкага бәйле булмаган 2 югары уку йортын тәмамлаган; Миңгол Галиевта вокал дәресләре алган), Равил. Ике малайның яшь аермасы ― 10 ел. Волейбол белән даими шөгыльләнә , дуслары белән атнага ике мәртәбә «Динамо» спорт комплексында җыелышып волейбол уйныйлар.

## Искәрмәләр

## Сылтамалар
* Ачыктан-ачык. Рәсим Низамов. Видео, 00:26:21.
*  Рәсим Низамов: «Якыннарыма кирәклегемне тою мөһим» (интервью). Туйлар.ру
*  Рәсим Низамов. «Сөйләшергә вакыт», 15.06.2025. Видео, 00:48:00

Төркем:Татар җырчылары
Төркем:Татарстан җырчылары
Төркем:Татарстанның атказанган артистлары
Төркем:Татарстанның халык артистлары
Төркем:Казан дәүләт педагогия институтын тәмамлаучылар
Төркем:«Фидакарь хезмәт өчен» медале (Татарстан) белән бүләкләнүчеләр
Төркем:Баритоннар
Төркем:«Татар моңы» конкурсы лауреатлары